b'\n_START_ARTICLE_\nT\xc3\xb5nis Mets\n_START_PARAGRAPH_\nT\xc3\xb5nis Mets (s\xc3\xbcndinud 26. detsembril 1938 Lihula vallas) on eesti agronoom, poliitik ja omavalitsustegelane._NEWLINE_Ta l\xc3\xb5petas aastal 1959 Lihula Keskkooli ja aastal 1969 Olustvere sovhoostehnikumi agronoomina._NEWLINE_Ta oli lapsena (aastal 1941) k\xc3\xbc\xc3\xbcditatud, asutas aastal 1956 p\xc3\xb5randaaluse Eesti Vabadusv\xc3\xb5itlejate Liidu, aastal 1959 arreteeriti, oli 6 aastat Mordva ANSV-s vangistuses._NEWLINE_Ta t\xc3\xb6\xc3\xb6tas aastatel 1968\xe2\x80\x931990 Haapsalu Maaparandusvalitsuses._NEWLINE_Ta osales paljudes poliitilistes meeleavaldustes, alates Hirvepargi miitingust. Ta oli ka Rahvarinde aktivist._NEWLINE_Aastatel 1990\xe2\x80\x931992 oli ta Eesti Vabariigi \xc3\x9clemn\xc3\xb5ukogu liige, tegutsedes rahvussuhete komisjonis. 20. augustil 1991 h\xc3\xa4\xc3\xa4letas ta Eesti iseseisvuse taastamise poolt. Ta oli ka Eesti Kongressi saadik._NEWLINE_Ta on olnud Lihula linnapea._NEWLINE_Ta kandideeris Riigikogusse ka 1995. aasta Riigikogu valimistel (Parempoolsete nimekirjas), kuid ta ei osutunud valituks. 1993. aasta kohaliku omavalitsuse volikogude valimistel kandideeris ta Lihula valla volikogusse (valimisliidu "Lihula Tulevik" ridades), ta osutus valituks. 1996. aasta kohaliku omavalitsuse volikogude valimistel kandideeris ta Lihula valla volikogusse (valimisliidu "\xc3\x9chtne Lihula" ridades), ta osutus valituks. 1999. aasta kohaliku omavalitsuse volikogude valimistel kandideeris ta Lihula valla volikogusse (valimisliidu "\xc3\x9chtne Lihula" ridades), ta osutus valituks.'